[no. 432] 

[1a1] ༄༅། །གྲངས་ཀྱི་མངོན་བརྗོད་རྣམ་བཤད་བཞུགས།། 

[1b1] ན་མོ་གུ་རུ་མཉྫུ་གྷོ་ཥཱ་ཡ། 
	བླ་མ་ཡི་དམ་མཆོག་གསུམ་ཀུན་འདུས་སྐུ། །འཇམ་པའི་དབྱངས་དང་དབྱངས་ཅན་ལྷ་མོ་ལ། །
	སྒོ་གསུམ་གུས་ [1b2] པས་ཕྱག་འཚལ་སྐྱབས་སུ་མཆི། །འཆད་རྩོད་རྩོམ་པའི་དངོས་གྲུབ་སྩལ་དུ་གསོལ། །
	མང་ཉུང་དངོས་པོ་རྩི་བྱེད་གྲངས་ཀྱི་གནས། །གཞན་གྲགས་མིང་གི་ [1b3] ཟོལ་གྱིས་ཡོངས་གབ་པ། །
	གསལ་བྱེད་གྲངས་ཀྱི་མངོན་བརྗོད་རྒྱུ་མཚན་བཅས། །མདོར་བསྡུས་ཚིག་གིས་འཆད་ལ་རྣ་བ་བློགས། །

[གཅིག་གི་མིང་།]
	དེ་ཡང་བཻཌཱུརྱ་དཀར་པོ་ [1b4] ལས། 
	གཅིག་གི་མིང་གི་མངོན་བརྗོད་ལ། །གྲངས་ཀྱི་མངོན་བརྗོད་མཐའ་ཀླས་ཀྱང་། །
	རྩིས་ལ་ཉེ་མཁོ་རི་བོང་དང་། །ཟླ་བ་གཟུགས་དང་འོད་དཀར་ཅན། ། [2a1] 
	བསེ་རུ་རྣམས་ན་གཅག་ག་མང་(read: ནི་གཅིག་གི་མིང་)། 
ཞེས་པ་སྟེ། རིམ་པ་ལྟར་ཟླ་བའི་ཁང་བཟང་ལ་རི་བོང་གི་གཟུགས་བརྙན་གཅིག་ཡོད་པ་དང་། གཟུགས་ཀྱི་ [2a2] ཕུང་པོ་གཅིག་ཏུ་ངེས་པ་དང་། འོད་དཀར་ཅན་ཏེ་ཟླ་བ་གཅིག་ལས་མེད་པ་དང་། རིག་དྭགས་བསེ་རུ་རྭ་གཅིག་ལས་མི་སྐྱེ་བའི་རྒྱུ་མཚན་གྱིས་ཡིན་ནོ།།

[གཉིས་ཀྱི་མིང་།]
	ཡང་ [2a3] གཉིས་ཀྱི་མིང་ལ། 
འཁྲིག་བགྲོད་མཚེ་མ་ཐབས་ཤེས་དང་། །ལག་མིག་ཟུང་རྣམས་གཉིས་ཀྱི་མིང་། 
ཞེས་པ་སྟེ། འཁྲིག་པ་སྤྱོད་པ་ལ་ཕོ་མོ་གཉིས་དགོས་པ་ [2a4] དང་། ལོ་གཅིག་ལ་ཉི་མ་ལྷོ་བགྲོད་དང་བྱང་བགྲོད་གཉིས་ཡོད་པ་དང་། དུས་གཅིག་ཏུ་ཕྲུ་གུ་གཉིས་མཉམ་དུ་སྐྱེས་པ་ལ་མཚེ་མར་གྲགས་པ་དང་། ཐབས་དང་ [2a5] ཤེས་རབ་གཉིས་སུ་ངས་(read: ངེས་)པ་དང་། ལག་པ་དང་། མིག་ལ་གཡས་གཡོན་རེ་ཡོད་པ་དང་། ཟུང་དུ་འབྲེལ་བ་ལ་ཡ་གྱལ་གཉིས་དགོས་པའི་རྒྱུ་མཚན་གྱིས་ [2b1] ཡིན་ནོ།།

[གསུམ་གྱི་མིང་།]
 	ཡང་གསུམ་གྱི་མིང་ལ། 
འཇིག་རྟེན་ཚ་བ་རྩེ་མོ་མེ། །ཡོན་ཏན་སྲིད་པ་གསུམ་གྱི་མིང་། 
ཞེས་པ་སྟེ། ས་འོག། ས་སྟེང་། ས་བླ་གསུམ་ལ་འཇིག་རྟེན་གསུམ་ [2b2] ཟེར་བ་དང་། ལྒ་(read: སྒ་)སྐྱ། པི་པི་ལིང་། ཕོ་བ་རི་ལུ་གསུམ་ལ་ཚ་བ་གསུམ་ཟེར་བ་དང་། ཏྲི་ཤུ་ལ་ལ་རྩེ་མོ་གསུམ་ཡོད་པ་དང་། ལྷོ་ཕྱོགས་རྟ་གདོང་གི་མེ་དང་། ཁྱིམ་གྱི་ཉི་མ་དང་། [2b3] བསྲེག་བྱ་ཟ་བའི་མེ་སྟེ་མེ་གསུམ་ཡོད་པ་དང་། རྡུལ་དང་། མུན་པ་དང་། སྙིང་སྟོབས་ཀྱི་ཡོན་ཏན་གསུམ་ཡོད་པ་དང་། ས་གསུམ་ལ་མིང་གཞན་སྲིད་པ་གསུམ་ཡང་ཟེར་ [2b4] བའི་རྒྱུ་མཚན་གྱིས་ཡིན་ནོ།།

[བཞིའི་མིང་།]
	ཡང་བཞིའི་མིང་ལ། 
རྒྱ་མཚོ་ཆུ་བོ་རིག་བྱེད་དང་། །བདུད་དང་སྡེ་པ་ཆུ་གཏེར་བཞི། 
ཞེས་པ་སྟེ། རི་རབ་ཀྱི་མདངས་འཕོག་ལུགས་ [2b5] ཀྱིས་རྒྱ་མཚོ་ཆེན་པོ་ལ་ཁ་དོག་གིས་དབྱེ་ན་དཀར་སྔོ་དམར་སེར་བཞིར་ཡོད་པ་དང་། གངྒཱ་དང་། སིནྡྷུ་དང་། སི་ཏཱ་དང་། པཀྵུ་སྟེ། ཆུ་བོ་བཞི་ཡོད་པ་དང་། མཆོད་སྦྱིན་ [2b6] དང་། ངེས་བརྗོད་དང་། སྲིད་བསྲུང་དང་། སྙན་དངགས་ཏེ་རིག་བྱེད་བཞི་ཡོད་པ་དང་། ལྷའི་བུ་དང་། ཉོན་མོངས་པ་དང་། འཆི་བདག་དང་། ཕུང་པོ་སྟེ་བདུད་བཞི་ [3a1] ཡོད་པ་དང་། གནས་བརྟན་པ་དང་། ཐམས་ཅད་ཡོད་སྨྲ་བ་དང་། མང་པོས་བཀུར་བ་དང་། ཕལ་ཆེན་པ་སྟེ་རྩ་བའི་སྡེ་པ་བཞི་ཡོད་པ་དང་། རྒྱ་མཚོ་ལ་མིང་ [3a2] གཞན་ཆུ་གཏེར་ཡང་ཟེར་བའི་རྒྱུ་མཚན་གྱིས་ཡིན་ནོ།། 

[ལྔའི་མིང་།]
	ཡང་ལྔའི་མིང་ལ། 
འདོད་ཡོན་ཉེར་སྤྱོད་དབང་པོ་དང་། མདའ་དར་འབྱུང་བ་ལྔ་ཡི་མིང་། 
ཞེས་པ་སྟེ། གཟུགས་དང་། [3a3] སྒྲ་དང་། དྲི་དང་། རོ་དང་། རེག་བྱ་སྟེ་འདོད་ཡོན་ལྔ་ཡོད་པ་དང་། མེ་ཏོག་དང་། བདུག་སྤོས་དང་། མར་མེ་དང་། དྲི་ཆབ་དང་། ཞལ་ཟས་ཏེ་ཉེར་སྤྱོད་ལྔ་ཡོད་དང་། མིག་དང་། [3a4] རྣ་བ་དང་། སྣ་དང་། ལྕེ་དང་། ལུས་ཏེ་དབང་པོ་ལྔ་ཡོད་པ་དང་། བདུད་དགའ་རབ་དབང་ཕྱུག་ལ་མྱོས་བྱེད་དང་། སྲེད་བྱེད་དང་། རྨོངས་བྱེད་དང་། སྐེམ་བྱེད་དང་། འཆིང་བྱེད་དེ་མདའ་ལྔ་ཡོད་ [3a5] པ་དང་། ས་དང་། ཆུ་དང་། མེ་དང་། རླུང་དང་། ནམ་མཁའ་སྟེ་འབྱུང་བ་ལྔ་ཡོད་པའི་རྒྱུ་མཚན་གྱིས་ཡིན་ནོ།།

[དྲུག་གི་མིང་།]
	ཡང་དྲུག་གི་མིང་ལ། 
རོ་དུས་མཚམས་དང་བྲོ་བ་དང་། །རྒྱན་ [3a6] དང་བཟང་པོ་དྲུག་ཏུ་གྲགས། 
ཞེས་པ་སྟེ། མངར་བ་དང་། སྐྱུར་བ་དང་། ཁ་བ་དང་། བསྐ་བ་དང་། ཚ་བ་དང་། ལན་ཚྭ་བ་སྟེ་རོ་དྲུག་ཡོད་པ་དང་། དཔྱིད་དང་། སོ་ག་དང་། [3b1] དབྱར་དང་། སྟོན་དང་། དགུན་སྟོད་དང་། དགུན་སྨད་དུས་དང་། དུས་མཚམས་དྲུག་རེ་ཡོད་པ་དང་། རོ་ལ་མིང་གཞན་བྲོ་བ་ཡང་ཟེར་བ་དང་། ཀླུ་སྒྲུབ་དང་། ཨཱརྱ་དེ་བ་དང་། ཐོགས་མེད་དང་། དབྱིག་གཉེན་ [3b2] དང་། ཕྱོགས་གླང་དང་། ཆོས་གྲགས་ཏེ་འཛམ་གླིང་མཛེས་པའི་རྒྱན་དྲུག་ཡོད་པ་དང་། ཛཱ་ཏི་དང་། སུག་སྨེལ་དང་། ཀ་ཀོ་ལ་དང་། ཅུ་གང་དང་། ལི་ཤི་དང་། གུར་ཀུམ་སྟེ་བཟང་པོ་དྲུག་ཡོད་པའི་རྒྱུ་མཚན་ [3b3] གྱིས་ཡིན་ནོ།།

[བདུན་གྱི་མིང་།]
	ཡང་བདུན་གྱི་མིང་ལ། 
རིན་ཆེན་ས་འཛིན་ཐུབ་པ་དང་། །རི་བོ་དྲང་སྲོང་གཟའ་རྟ་བདུན། 
ཞེས་པ་སྟེ། འཁོར་ལོ་དང་། ནོར་བུ་དང་། བཙུན་མོ་དང་། བློན་པོ་དང་། གླང་པོ་དང་། རྟ་ [3b4] མཆོག་དང་། དམག་དཔོན་ཏེ་རྒྱལ་སྲིད་རིན་པོ་ཆེ་སྣ་བདུན་ཡོད་པ་དང་། གཉའ་ཤིང་འཛིན་དང་། གཤོལ་མདའ་འཛིན་དང་། སེང་ལྡེང་ཅན་དང་། རྟ་རྣ་དང་། ལྟ་ན་སྡུག་རི་དང་། རྣམ་འདུད་དང་། མུ་ཁྱུད་ [3b5] ཅན་ཏེ་གསེར་གྱི་ས་འཛིན་བདུན་ཡོད་པ་དང་། རྣམ་གཟིགས་དང་། གཙུག་ཏོར་ཅན་དང་། ཐམས་ཅད་སྐྱོབ་དང་། འཁོར་བ་འཇིག་དང་། གསེར་ཐུབ་དང་། འོད་སྲུངས་དང་། ཤཱཀྱ་ཐུབ་པ་སྟེ་ཐུབ་ [3b6] པ་བདུན་ཡོད་པ་དང་། ས་འཛིན་དང་རི་དོན་གཅིག་མིང་གི་རྣམ་གྲངས་ཡིན་པ་དང་། འོད་ཟེར་ཅན་དང་། ཉི་མ་དང་། རྒྱུན་ཤེས་དང་། འོད་ཡངས་དང་། ལྷ་མིན་འཇོམས་དང་། མཆོད་སྦྱིན་ཅན་དང་། [4a1] གནས་འཇོག་སྟེ་སྐར་མ་རྨེ་བདུན་ལ་གནས་པའི་དྲང་སྲོང་བདུན་ཡོད་པ་དང་། ཉི་མ་དང་། ཟླ་བ་དང་། མིག་དམར་དང་། ལྷག་པ་དང་། ཕུར་བུ་དང་། པ་སངས་དང་། སྤེན་པ་ [4a2] སྟེ་རེས་གཟའ་བདུན་ཡོད་པ་དང་། རླུང་དང་ཡིད་མགྱོགས་མདོག་ལྔ་པ། །དེ་བཞིན་ཐིག་ལེ་ཅན་དང་ནི། །ངེས་བརྗོད་ཤིན་ཏུ་རྒྱལ་མཚན་དང་། །རི་འཇོམས་རྣམས་ནི་ཉི་མའི་རྟ། ཞེས་པ་ལྟར། ཉི་མ་ [4a3] འདྲེན་བྱེད་ཀྱི་རླུང་གི་རྟ་བདུན་ཡོད་པའི་རྒྱུ་མཚན་གྱིས་ཡིན་ནོ།།

[བརྒྱད་ཀྱི་མིང་།]
	ཡང་བརྒྱད་ཀྱི་མིང་ལ། 
བཀྲ་ཤིས་ལྷ་ཀླུ་ནོར་གདེངས་ཅན། །ཉེ་སྲས་ལྟོ་འགྲོ་བརྒྱད་ཀྱི་མིང་། 
ཞེས་པ་སྟེ། གདུགས་ [4a4] དང་། གསེར་ཉ་དང་། བུམ་པ་དང་། པདྨ་དང་། དུང་དང་། དཔལ་བེའུ་དང་། རྒྱལ་མཚན་དང་། འཁོར་ལོ་སྟེ་བཀྲ་ཤིས་པའི་རྟགས་བརྒྱད་ཡོད་པ་དང་། ཚངས་པ་དང་། བྷྲིངྒི་རི་ཌི་དང་། དྲག་ [4a5] པོ་དང་། དབང་ཕྱུག་དང་། སྨིན་དྲུག་དང་། ཚོགས་བདག་དང་། ལེགས་ལྡན་ནག་པོ་དང་། བི་ཏྲི་ས་ཏྲ་སྟེ་ལྷ་ཆེན་བརྒྱད་ཡོད་པ་དང་། མཐའ་ཡས་དང་། འཇོག་པོ་དང་། སྟོབས་རྒྱུ་དང་། [4a6] རིགས་ལྡན་དང་། ནོར་རྒྱས་བུ་དང་། དུང་སྐྱོང་དང་། པདྨ་དང་། ཆུ་ལྷ་སྟེ་ཀླུ་ཆེན་བརྒྱད་ཡོད་པ་དང་། ཆུ་དང་། བརྟན་པ་དང་། ཟླ་བ་འཛིན་བྱེད་དང་། རླུང་དང་། མེ་དང་། ནམ་ལངས་དང་། [4b1] འོད་བྱེད་དང་། ནོར་གྱི་ལྷ་སྟེ་ནོར་ལྷ་བརྒྱད་ཡོད་པ་དང་། ཀླུ་ལ་མིང་གཞན་གདེངས་ཅན་ཡང་ཟེར་བ་དང་། འཇམ་དབྱངས་དང་། ཕྱག་རྡོར་དང་། སྤྱན་རས་གཟིགས་དང་། ས་སྙིང་དང་། སྒྲིབ་ [4b2] སེལ་དང་། ནམ་སྙིང་དང་། བྱམས་པ་དང་། ཀུན་བཟང་སྟེ་ཉེ་བའི་སྲས་ཆེན་བརྒྱད་ཡོད་པ་དང་། ཀླུ་ཆེན་བརྒྱད་ཀྱིས་ཕྱེ་བའི་ལྟོ་འགྲོ་སྟེ་སྦྲུལ་བརྒྱད་ཡོད་པའི་རྒྱུ་མཚན་གྱིས་ཡིན་ནོ།། 

[དགུའི་མིང་།]
	ཡང་ [4b3] དགུའི་མིང་ལ། 
རྩ་དང་སྲིན་པོ་བུ་ག་དང་། གཏེར་རྣམས་དགུ་ཡི་མིང་ཡིན་ལ། 
ཞེས་པ་སྟེ། དབུ་མ་ལ་སོགས་པའི་རྩ་གསུམ་དང་འཁོར་ལོ་དྲུག་སྟེ་དགུ་ཡོད་པ་དང་། འོག་ནས་འབྱུང་བའི་ [4b4] གཏེར་དགུ་ལ་སྲིན་པོ་སྟེ་སྲུང་བ་པོ་དགུ་ཡོད་པ་དང་། མིག་དང་རྣ་བ་དང་སྣ་གསུམ་ལ་གཡས་གཡོན་གཉིས་རེ་དང་། ཁ་དང་འོག་སྒོ་གཉིས་ཏེ་བུ་ག་དགུ་ཡོད་པ་དང་། འདོད་འཇོ་ལས། 
པདྨ་ཅན་ [4b5] དང་དུང་ཅན་དང་། །པདྨ་ཆེན་པོ་ཆུ་སྲིན་ཅན། །
རུས་སྦལ་ཅན་དང་རྔ་ཅན་དང་། །དགའ་བ་ཅན་དང་སྔོན་པོ་དང་། །
འཛིན་བྱེད་ཅེས་བྱ་གཏེར་དགུའོ། 
ཞེས་གསུངས་པའི་རྒྱུ་མཚན་གྱིས་ཡིན་ནོ།། [4b6]

[བཅུའི་མིང་།] 
	ཡང་བཅུའི་མིང་ལ།  
ཁྲོ་བོ་འབྱོར་པ་ཕྱོགས་འཇུག་པ། །སྟོབས་དང་སོར་མོ་བཅུ་རུ་འདོད། 
ཅེས་པ་སྟེ། སྟེང་འོག་ཕྱོགས་མཚམས་བཅུར་ཁྲོ་བོ་ཧཱུཾ་མཛད་སོགས་བཅུ་ཡོད་པ་དང་། ཉན་ས་ [5a1] ལས། 
མི་ཉིད་དབུས་སྐྱེས་དབང་པོ་ཚང་། །ལས་མཐའ་མ་ལོག་གནས་ལ་དད། །
སངས་རྒྱས་བྱོན་དང་དམ་ཆོས་སྟོན། །བསྟན་པ་གནས་དང་དེ་རྗེས་འཇུག །
གཞན་ [5a2] ཕྱིར་སྙིང་ནི་བརྩེ་བའོ། །
ཞེས་གསུངས་པ་ལྟར། འབྱོར་པ་བཅུ་ཡོད་པ་དང་། ཕྱོགས་བཞི་དང་། མཚམས་བཞི། སྟེང་འོག་གཉིས་ཏེ་ཕྱོགས་བཅུ་ཡོད་པ་དང་། ཉ་དང་། རུས་སྦལ་དང་། [5a3] ཕག་རྒོད་དང་། མི་ཡི་སེང་གེ་དང་། མིའུ་ཐུང་དང་། མི་སྡུག་པ་དང་། ནག་པོ་དང་། དགའ་བྱེད་རཱ་མ་ཎ་དང་། རྒྱས་པ་རཱ་མ་ཎ་དང་། སངས་རྒྱས་ཀི་ཏྲཱི་ཙེ་སྟེ་ཁྱབ་འཇུག་ལ་འཇུག་པ་བཅུ་ཡོད་ [5a4] ཡོད་པ་དང་། 
གནས་དང་གནས་མིན་ལས་ཀྱི་རྣམ་སྨིན་དང་། །མོས་པ་འཇིག་རྟེན་ཁམས་དང་དབང་པོའི་རིམ། །
ཀུན་འགྲོའི་ལམ་དང་ཀུན་བྱང་སྔོན་གྱི་གནས། །འཆི་འཕོ་སྐྱེ་དང་ཟག་ཟད་ [5a5] མཁྱེན་སྟོབས་བཅུ། 
ཞེས་སྨྲས་པ་ལྟར་སངས་རྒྱས་ལ་སྟོབས་བཅུ་ཡོད་པ་དང་། རྐང་པ་ལ་སོར་མོ་བཅུ་དང་ལག་པ་ལ་སོར་མོ་བཅུ་ཡོད་པའི་རྒྱུ་མཚན་གྱིས་ཡིན་ནོ།། 

[བཅུ་གཅིག་གི་མིང་།]
	ཡང་བཅུ་ [5a6] གཅིག་གི་མིང་ལ། 
བདེ་བྱེད་བདེ་འབྱུང་དབང་ཕྱུང་དྲག །བྱེད་པ་བཅུ་གཅིག་མིང་ཡིན་ལ། 
ཞེས་པ་སྟེ། བདེ་བྱེད་དང་། བདེ་འབྱུང་དང་། དྲག་པོ་རྣམས་ནི་ལྷ་དབང་ཕྱུག་ཆེན་པོའི་མིང་ཡིན་ལ་ [5b1] དེ་ལ་གྲངས་བཅུ་གཅིག་ཡོད་པ་ནི། འདོད་འཇོ་ལས། 
མ་སྐྱེས་རྐང་གཅིག་འཕེལ་དང་བསྟོད། །དྲག་པོ་དང་ནི་བརྩོན་འགྲུས་ལྡན། །
འཕྲོག་བྱེད་དེ་ནས་བདེ་འབྱུང་དང་། སྤྱན་གསུམ་གཞན་ལས་ [5b2] རྒྱལ་བ་དག །
དབང་ལྡན་དང་ནི་ས་གསུམ་པ། །དྲག་པོ་བཅུ་གཅིག་ཤེས་པར་བྱ། 
ཞེས་གསུངས་པ་ལྟར་དང་། བཻ་དཀར་ཉིད་ལས། གདབ་པ་བྱིས་པ་རིག་པ་ཅན། །ཏིལ་བརྡུང་ཁྱིམ་སྐྱེས་ཚོང་བིཥྚི། ། [5b3] ཤངྐུ་ནི་དང་རྐང་བཞི་ཀླུ། །མི་སྡུག །ཅེས་གསུངས་པ་ལྟར་བྱེད་པ་བཅུ་གཅིག་ཡོད་པའི་རྒྱུ་མཚན་གྱིས་ཡིན་ནོ།། 

[བཅུ་གཉིས་ཀྱི་མིང་།]
	ཡང་བཅུ་གཉིས་ཀྱི་མིང་ལ། 
ཉི་མ་རྟེན་འབྲེལ་ཁྱིམ་བཅུ་གཉིས། 
ཞེས་པ་སྟེ། [5b4] འདོད་འཇོ་ལས། 
དབང་པོ་བྱེད་པོ་ལམ་པ་དང་། །ཆར་འབབ་བསྟོང་(read: འབེབ་བསྟོད་)བྱེད་སྔོན་མིན་དང་། །
མིག་(read: མི་)གཟུགས་ཁྱབ་འཇུག་འོད་ཅན་དང་། །ཆུ་བདག་བཤེས་གཉེན་ཉིད་ཀྱང་ངོ་། །
ཞེས་གསུངས་པ་ལྟར་ཉི་མ་ལ་ [5b5] ཁྱིམ་གྱི་བདག་པོ་བཅུ་གཉིས་ཡོད་པ་དང་། བཻ་དཀར་ལས། 
མ་རིག་འདུ་བྱེད་རྣམ་པར་ཤེས། །མིང་གཟུགས་སྐྱེ་མཆེད་རེག་པ་དང་། །
ཚོར་བ་སྲེད་པ་ལེན་པ་དང་། །སྲིད་པ་སྐྱེ་བ་རྒ་ཤིའོ། 
ཞེས་གསུངས་ [5b6] པ་ལྟར་རྟེན་འབྲེལ་བཅུ་གཉིས་ཡོད་པ་དང་། ཡང་། 
ལུག་གླང་འཁྲིག་པ་ཀརྐ་ཊ། །སེངྒེ་བུ་མོ་སྲང་སྡིག་གཞུ། །
ཆུ་སྲིན་བུམ་པ་ཉ་རྣམས་སོ། །
ཞེས་གསུངས་པ་ལྟར། ཉི་ཁྱིམ་བཅུ་གཉིས་ཡོད་པའི་ [6a1] རྒྱུ་མཚན་གྱིས་ཡིན་ནོ།། 

[བཅུ་གསུམ་གྱི་མིང་།]
	ཡང་བཅུ་གསུམ་གྱི་མིང་ལ། 
འདོད་པ་ལུས་མེད་མྱོས་བྱེད་དང་། །གདུགས་རིམ་སྣ་ཚོགས་བཅུ་གསུམ་གྲགས། 
ཞེས་ [6a2] པ་སྟེ། གློག་གི་འོད་ཅན་མ་དང་། ཐིག་ལེ་མཆག་མ་དང་། པད་དཀར་མ་དང་། ལག་བཟང་མ་དང་། དགའ་བའི་ཤིང་རྟ་མ་དང་། རབ་ཏུ་མྱོས་བྱེད་མ་དང་། མེ་ནཱ་ཀ་དང་། སྐྲ་འདྲེས་མ་དང་། ལེགས་ [6a3] རྒྱན་མ་དང་། མུཉྫ་སྐྱེས་མ་དང་། ཨ་ལམྦུ་ཥཱ་དང་། ཆུ་ཤིང་བརླ་ཅན་མ་དང་། སྐེད་ལེགས་མ་སྟེ་ལྷའི་སྨད་འཚོང་མ་བཅུ་གསུམ་ཡོད་ལ། དེ་དག་འདོད་པའི་རྒྱུ་ཡིན་པ་དང་། ལུས་མེད་ [6a4] བདག་པོ་སྟེ་བདུད་ཀྱི་ཆོ་འཕྲུལ་ཡིན་པ་དང་། འདོད་པས་མྱོས་པར་བྱེད་པའི་རྒྱུ་མཚན་གྱིས་དེ་དག་བཅུ་གསུམ་གྱི་བརྡར་བཞག་པ་དང་། མཆོད་རྟེན་ལ་གདུགས་རིམ་པ་བཅུ་གསུམ་ཡོད་པ་དང་། [6a5] འདོད་པ་དང་། དུས་དང་། གང་བ་ལ་སོགས་པ་སྣ་ཚོགས་ཀྱི་ལྷ་ལ་བཅུ་གསུམ་ཡོད་པའི་རྒྱུ་མཚན་གྱིས་ཡིན་ནོ།། 

[བཅུ་བཞིའི་མིང་།]
	ཡང་བཅུ་བཞིའི་མིང་ལ། 
སྲིད་ཡིད་མ་ནུ་ཤེད་བུ་རྣམས། །བཅུ་བཞིའི་ [6a6] མིང་དུ་མཁས་རྣམས་སྨྲ། 
ཞེས་པ་སྟེ། འདོད་གཟུགས་ཀྱིས་ཕྱེ་བས་ལྷ་ལ་བརྒྱད་དང་། སྐྱེ་གནས་ཀྱིས་ཕྱེ་བས་དུད་འགྲོ་ལ་བཞི་དང་། མི་དང་། དམྱལ་བ་སྟེ་སྲིད་པ་བཅུ་བཞི་ཡོད་པ་དུས་ [6b1] འཁོར་ལས་བཤད་པ་དང་། དེས་ན་དེ་འདྲའི་སེམས་ཅན་ནམ་ཡིད་ཅན་རིས་བཅུ་བཞི་ཡོད་པ་དང་། མ་ནུ་དང་ཤེད་བུ་ནི་མི་ལ་འཇུག་པས། རྒྱལ་རིགས་ལ་རྐང་ཐང་དང་། རྟ་པ་དང་། གླང་ཆེན་དང་། [6b2] ཤིང་རྟ་པ་བཞི་དང་། བྲམ་ཟེའི་རིགས་ལ། ནགས་གནས་དང་། ཁྱིམ་གནས་དང་། དཀའ་ཐུབ་པ་གསུམ་དང་། རྗེ་རིགས་ལ་ཡིག་མཁན་དང་། ཚོང་པ་དང་། སྨན་པ་གསུམ་དང་། དམངས་ [6b3] རིགས་ལ། ས་གཞི་རྨོ་བ་དང་། བ་ལང་སྐྱོང་བ་དང་། འཇིམ་ལས་པ་དང་། ཁྱིམ་གནས་པ་བཞི་སྟེ་མི་རིགས་བཅུ་བཞི་ཡོད་པའི་དབང་གིས་ཡིན་ནོ།། 

[བཅོ་ལྔའི་མིང་།]
	ཡང་བཅོ་ལྔའི་མིང་ [6b4] ལ། 
ཚེས་དང་ཉིན་ཞག་བཅོ་ལྔར་གྲགས། 
ཞེས་པ་སྟེ། རགས་པར་ཟླ་བའི་ཕྱོགས་རེར་ཚེས་ཞག་དང་ཉིན་ཞག་གཉིས་ཀ་བཅོ་ལྔ་རེ་ཡོད་པའི་རྒྱུ་མཚན་གྱིས་ཡིན་ནོ།། 

[བཅུ་དྲུག་གི་མིང་།]
	ཡང་བཅུ་ [6b5] དྲུག་གི་མིང་ལ། 
མི་བདག་རྒྱལ་པོ་བཅུ་དྲུག་ལ། 
ཞེས་པ་སྟེ། ཨངྒ་དང་། མ་ག་དྷ་དང་། ཀོ་ས་ལ་དང་། ཀཱ་ཤི་ཀ་དང་། བྲྀ་ཛི་དང་། མ་ལ་དང་། པུནྟ་དང་། སྲེག་པ་དང་། ཀཱ་མ་དང་། ཨ་བནྟི་དང་། [6b6] ཀུ་རུ་དང་། ལྔ་ལེན་དང་། པཏྶ་དང་། དཔལ་སྡེ་དང་། ཡ་བ་ན་དང་། ཀམྤོ་སྟེ་ཡུལ་ཆེན་བཅུ་དྲུག་པོ་དེའི་མི་བདག་གམ། རྒྱལ་པོ་བཅུ་དྲུག་ཡོད་པའི་རྒྱུ་མཚན་གྱིས་ཡིན་ནོ།། 

[བཅོ་བརྒྱད་ཀྱི་མིང་།]
	ཡང་བཅོ་བརྒྱད་ཀྱི་ [7a1] མིང་ལ། 
ཉེས་སྐྱོན་ཁམས་རྣམས་བཅོ་བརྒྱད་མིང་། 
ཞེས་པ་སྟེ། གཟུགས་མི་སྡུག་པ་དང་། སྐྲ་བྱི་བ་དང་། དཔྲལ་བ་ཆུང་བ་དང་། མདོག་སེར་སྐྱ་དང་། མིག་སེར་བ་དང་། [7a2] སྨིན་མཚམས་མ་འབྱར་བ་དང་། སྣ་ལེབ་པ་དང་། སོ་སྟོ་བ་དང་། དིག་པ་དང་། མིག་ཟླུམ་པ་དང་། མིག་ཆུང་བ་དང་། ཕྱི་ནང་དུ་སྒུར་བ་དང་། ལྟོ་བ་ཆེ་བ་དང་། དཔུང་པ་དང་རྗེ་ངར་ཐུང་བ་དང་། སྤུ་ [7a3] ཅན་དང་། ལག་པ་དང་རྐང་པ་མི་མཉམ་པ་དང་། ཚིགས་སྦོམ་པ་དང་། ཁ་དང་ལུས་ལས་དྲི་ངན་པ་འབྱུང་བ་སྟེ་ལུས་ལ་མི་སྡུག་པའི་ཉེས་པའམ་སྐྱོན་བཅོ་བརྒྱད་ཅན་ཡོད་པ་དང་། མིག་རྣ་སྣ་ལྕེ་ [7a4] ལུས་ཡིད་ཀྱི་རྣམ་པར་ཤེས་པའི་ཁམས་སོགས་བརྟེན་པ་རྣམ་ཤེས་ཀྱི་ཁམས་དྲུག རྟེན་དབང་པོའི་ཁམས་དྲུག དམིགས་པ་ཡུལ་གྱི་ཁམས་དྲུག་སྟེ། ཁམས་བཅོ་བརྒྱད་ཡོད་པའི་རྒྱུ་ [7a5] མཚན་གྱིས་ཡིན་ནོ།།

[ཉེར་བཞིའི་མིང་།]
 	ཡང་ཉེར་བཞིའི་མིང་ལ། 
རྒྱལ་བ་ཡུལ་ནི་ཉེར་བཞིར་བརྗོད། 
ཅེས་པ་སྟེ། མདོ་ལངྐ་གཤེགས་པ་ལས་གསུངས་པའི་རྒྱལ་བ་སྟེ་སངས་རྒྱས་ཉེར་བཞི་ཡོད་པ་ [7a6] དང་། བདེ་མཆོག་སོགས་ནས་བཤད་པའི་ཕྱི་ནང་གི་ཡུལ་ཉེར་བཞིར་རེ་ཡོད་པའི་རྒྱུ་མཚན་གྱིས་ཡིན་ནོ།།

[ཉེར་ལྔའི་མིང་།]
	ཡང་ཉེར་ལྔའི་མིང་ལ། 
དེ་ཉིད་ཉི་ཤུ་རྩ་ལྔ་སྟེ། 
ཞེས་པ་སྟེ། རྣ་བ་དང་། པགས་ [7b1] པ་དང་། མིག་དང་། ལྕེ་དང་། སྣ་དང་། ལག་པ་དང་། རྐང་པ་དང་། འཕོངས་དང་། འདོམས་དང་། ངག་དང་། ཡིད་དང་། སྐྲ་དང་། རེག་དང་། གཟུགས་དང་། རོ་དང་། དྲི་དང་། ནམ་མཁའ་དང་། [7b2] ས་དང་། ཆུ་དང་། མེ་དང་། རླུང་དང་། གཙོ་བོ་དང་། ཆེན་པོ་དང་། ང་རྒྱལ་དང་། སྐྱེས་བུ་སྟེ་དེ་རྣམས་ལ་མུ་སྟེགས་གྲངས་ཅན་པ་རྣམས་དེ་ཉིད་ཉེར་ལྔ་ཞེས་ཟེར་བའི་རྒྱུ་མཚན་གྱིས་ཡིན་ནོ།། [7b3] 
 	ཡང་། 
འཁོར་ལོ་སྐར་མ་ཉེར་བདུན་མིང་། 
ཞེས་པ་སྟེ། རྒྱུ་སྐར་གྱི་ལོངས་སྤྱོད་མཚུངས་པའི་འཁོར་ལོ་ཉེར་བདུན་ཡོད་པ་དང་། ལོངས་སྤྱོད་ཀྱི་དབང་གིས་གྲོ་བཞིན་དང་བྱི་བཞིན་གཉིས་ [7b4] གཅིག་ཏུ་བྱས་ན་རྒྱུ་སྐར་ཡང་ཉེར་བདུན་ཡོད་པའི་རྒྱུ་མཚན་གྱིས་ཡིན་ནོ།། 

[སུམ་ཅུ་སོ་གཉིས་ཀྱི་མིང་།]
	ཡང་སུམ་ཅུ་སོ་གཉིས་ཀྱི་མིང་ལ། 
སོ་དང་གཉིས་སྐྱེས་སུམ་ཅུ་གཉིས། 
ཞེས་པ་སྟེ། མི་ཕལ་པ་ལ་མཐའ་ [7b5] འགྲམ་རྫོགས་ན་སོ་སོ་གཉིས་འབྱུང་བ་དང་། གཉིས་སྐྱེས་ཀྱང་དེའི་མིང་གི་རྣམ་གྲངས་ཡིན་པའི་རྒྱུ་མཚན་གྱིས་ཡིན་ནོ། །སྟོང་པ་ནམ་མཁའ་རྣམས་ནི་ཐིག །ཅེས་པ་ནི། གནས་འཛིན་ཐིག་ལེའི་ [7b6] གཟུགས་ཀྱི་མིང་བརྡ་ཡིན་ནོ། །

[མཇུག་བྱང་།]
གྲངས་ཀྱི་མིང་གི་མངོན་བརྗོད་འདི། །རྡོ་རྗེའི་ཚིག་དོན་སྦས་ཚུལ་དུ། །
བརྗོད་པར་རྗེས་གྲུབ་བཏགས་པའི་ཕྱིར། །ཆད་(read: ཚད་) དུ་གཟུང་བར་མི་ནུས་ཀྱང་། །
གྲགས་ཆེ་ཉེར་ [8a1] མཁོ་དེ་ཙམ་མོ། 
ཞེས་པ་ནི། གྲངས་ཀྱི་མིང་མངོན་པར་བརྗོད་པ་འདི་ཉིད་ཀྱང་། དཔལ་དང་པོའི་སངས་རྒྱས་ཀྱི་རྒྱུད་དུ་རྡོ་རྗེའི་ཚིག་གིས་དོན་སྦས་པའི་ཚུལ་དུ་བརྗོད་ [8a2] པར་རྗེས་གྲུབ་བམ་བཏགས་མིང་ཡིན་པའི་ཕྱིར་མཐའ་འདི་ཙམ་དུ་ཟད་ཅེས་ཚད་དུ་བཟུང་བར་མི་ནུས་ཀྱང་ཐམས་ཅད་ལ་སྤྱི་ཁྱབ་ཏུ་གྲགས་ཆེ་ཞིང་རྒྱུད་དོན་འཆད་པ་ལ་ཉེ་བར་མཁོ་བ་དེ་ཙམ་ [8a3] ཡིན་ནོ་ཞེས་པའོ། །ཞེས་གྲངས་ཀྱི་མངོན་བརྗོད་ཀྱི་དོན་རྣམ་པར་བཤད་པ་འདི་ཡང་བློ་གསལ་གཞོན་ནུ་ཚེ་བརྟན་བཀྲ་ཤིས་ལགས་ནས་བསྐུལ་ངོར་དགེ་སློང་དབང་ཕྱུག་ཆོས་བཟང་གིས་བྲིས་པའོ། །